**ລະ​ດັບ 2 ບົດ​ທີ 9: ຊ່ອງ​ທາງ: ​ການ​ເບິ່ງ​ເຫັນ​ໄດ້​ງ່າຍ, ການ​ຊຳ​ລະ​ເງິນ, ການ​ບໍ​ລິ​ການ​ນຳ​ສົ່ງ**

|  |
| --- |
| **1. ຄຳ​ອະ​ທິ​ບາຍເນື້ອ​ໃນ** |
| ໃຫ້​ວາດ​ພາບ​ວ່າມີ​ລູກ​ຄ້າ​ສົນ​ໃຈ​ເສື້ອ​ຜ້າ​ຊຸດ​ໃໝ່​ຂອງ​ທ່ານ ແລະ ຕ້ອງ​ການ​ສັ່ງ​ຊື້ 10 ໂຕ.  ແລ້ວ​ເຂົາ​ເຈົ້າ​ໄດ້​ຕັ້ງ​ຄຳ​ຖາມ​ກັບ​ທ່ານ​ວ່າ:  1. ຂ້ອຍ​ສາ​ມາດ​ຊຳ​ລະ​​ເງິນ​ໄດ້​ແນວໃດ?  2. ຂ້ອຍ​ຈະ​ໄດ້​ຮັບ​ສິນ​ຄ້າ​ເມື່ອ​ໃດ?  ທ່ານ​ຈະ​ຕອບ​ຄຳ​ຖາມ​ເຫຼົ່າ​ນີ້​ແນວ​ໃດ? ນີ້​ແມ່ນ​ຈຸດ​​ສຳ​ຄັນ​ຂອງ​ບົດ​ນີ້.  ເຮົາ​ມາ​ເລີ່ມ​ກັນ​ເລີຍ​ບໍ?  **ປຸ່ມ:** ຕົກ​ລົງ! |

|  |
| --- |
| **2. ຄຳ​ອະ​ທິ​ບາຍເນື້ອ​ໃນ** |
| ​ໃນ​ບົດ​ນີ້, ເຮົາ​ຈະ​ມາ​ເບິ່ງ 3 ອົງ​ປະ​ກອບ​ສຸດ​ທ້າຍ​ໃນ​ການ​ກະ​ກຽມ​ທຸ​ລະ​ກິດ​ອອນ​ລາຍ​ຂອງ​ທ່ານ.  3 ອົງ​ປະ​ກອບ​ເຫຼົ່າ​ນີ້​ມີ:   * ການ​ເບິ່ງ​ເຫັນ​ໄດ້​ງ່າຍ * ຊ່ອງ​ທາງ​ກາ​ນ​ຊຳ​ລະ​ເງິນ * ການ​ບໍ​ລິ​ການ​ນຳ​ສົ່ງ   ເຮົາ​ມາ​ເລີ່ມ​ຈາກການ​ເບິ່ງ​ເຫັນ​ໄດ້​ງ່າຍ.  ການ​ເບິ່ງ​ເຫັນ​ໄດ້​ງ່າຍ: ​ແມ່ນຄວາມ​ສາ​ມາດ​ໃນ​ການ​ນຳ​ເອົາ​ສິນ​ຄ້າ/ການ​ບໍ​ລິ​ການ​ຂອງ​ທ່ານ ​ປະ​ກົດຂຶ້ນ​ຢູ່ຫຼາຍ​ບ່ອນ​ເພື່ອ​ເຮັດ​ໃຫ້​ຜູ້​ທີ່​ມີ​​ແນວ​ໂນ້ມເປັນ​ລູກ​ຄ້າ​ຂອງ​ທ່ານ​ສາ​ມາດ​ເບິ່ງ​ເຫັນ​ສິນ​ຄ້າ ແລະ ການ​ບໍ​ລິ​ການ​ຂອງ​ທ່ານ. ຍິ່ງ​ມີຫຼາຍ​ຄົນ​ເຫັນ​ສິນ​ຄ້າ/ການ​ບໍ​ລິ​ການ​ຂອງ​ທ່ານຫຼາຍ​ເທົ່າ​ໃດ ຍິ່ງ​ມີ​ໂອ​ກາດ​​ທີ່​ຄົນ​ຈະ​ຊື້​ສິ​ນ​ຄ້າ/ການ​ບໍ​ລິ​ການ​ຂອງ​ທ່ານຫຼາຍ​ເທົ່າ​ນັ້ນ.  ຍຸດ​ທະ​ສາດ​ໜຶ່ງ​ທີ່​ດີ​ເພື່ອ​ເພີ່ມ​​ການ​ເບິ່ງເຫັນ​ໄດ້​ງ່າຍ ແມ່ນການ​ເປັນ​ຜູ້​ຄ້າ​ໃນ​ຖານ​ອອນ​ລາຍ​ທີ່​ມີ​ຄົນ​ຮູ້​ຈັກຫຼາຍ​ ແລະ ນຳ​ໃຊ້ຫຼາຍ​ໂດຍຜູ້​ມີ​ທີ່​ມີ​ແນວ​ໂນ້ມ​ເປັນ​ລູກ​ຄ້າ​ຂອງ​ທ່ານ.  ໃນ​ກໍ​ລະ​ນີ​ທີ່​ຢູ່​​ປະ​ເທດ​ລາວ, ກະ​ລຸ​ນາ​ເຂົ້າ​ເບິ່ງ​ຖານ​ອອນ​ລາຍເຫຼົ່າ​ນີ້​ຄ:   * ແອັບ​​ປະ​ເພດອາ​ຫານ: ຟູດ​ແພັນ​ດາ (Food Panda) ແລະ ໂກ​ແທ​ດີ້ (Go Teddy) * ແອັບປະ​ເພດ​ເຄື່ອງ​ຕ່າງໆ: ດ​ຣໍ​ປິນ​ເອກ​ສ໌ (DroppinX), ເຟ​ສ​ບຸກ​ມາ​ເກັດ​ເພຼ​ສ (Facebook Marketplace), ພ​ລາ​ສ​ມີ (Plaosme) * ກຸ່ມ​ເຟ​ສ​ບຸກ: ກຸ່ມ​ໂຊກ​ໄຊ (Sokxay) ແລະ ກຸ່ມ​ການ​ຂາຍ​ອື່ນໆ   ​ແອັບ​ໃນ​ລະ​ດັບສາ​ກົນ:   * ແອ​ເມີ​ຊອນ (Amazon) * ອີ່​ເບ່ (eBay) * ​ອາ​ລີ​ແອັກ​ສ໌​ແພ​ຣັ​ສ (AliExpress) * ເຟ​ສ​ບຸກ​ມາ​ເກັດ​ເພຼ​ສ (Facebook Marketplace)   ​ທ່ານ​ສາ​ມາດ​ຕິດ​ຕໍ່​ເຂົາເຈົ້າ​ເພື່ອ​ຫາ​ວິ​ທີ​ສະ​ໝັກ​ໂຄ​ສະ​ນາ​ເທິງ​ຖານ​ອອນ​ລາຍ​ຂອງ​ເຂົາ​ເຈົ້າ ແລະ ​ຈະເກັບ​ຄ່າ​ທຳ​ນຽມ​ເທົ່າ​ໃດ. ທ່ານ​ຕ້ອງ​ຮັບ​ປະ​ກັນ​ວ່າ​ທ່ານ​ເຂົ້າ​ໃຈເງື່ອນ​ໄຂ​ຂອງ​ການ​ບໍ​ລິ​ການ ແລະ ລວມ​ຕົ້ນ​ທຶນ​ທັງ​ໝົດ​ເວ​ລາ​ຄິດ​ໄລ່​ລາ​ຄາ​ຂອງ​ທ່ານ.  ຕໍ່​ໄປ, ພວກ​ເຮົາ​ຈະ​ມາ​ເບິ່ງວິ​ທີ​ການ​ຊຳ​ລະເງິນ.  **ປຸ່ມ:** ຕໍ່​ໄປ​. |

|  |
| --- |
| **3. ຄຳ​ອະ​ທິ​ບາຍເນື້ອ​ໃນ** |
| ໃນ​ທຸ​ລະ​ກິດ​ອອນ​ລາຍ, ຜູ້​ຄົນ​ອາດ​ຈະ​ລັງ​ເລ​ໃຈ​ໃນ​ການ​ນຳ​ໃຊ້​ລາຍ​​ລະ​ອຽດ​ບັນ​ຊີ​ທະ​ນາ​ຄານ​ຂອງ​ເຂົາ​ເຈົ້​າ​ເພື່ອ​ດຳ​ເນີນ​ການ​ໂອນ​ໂດຍ​ກົງ​ເຂົ້າ​ບັນ​ຊີ​ຂອງ​ທ່ານ ຍ້ອນ​ຂໍ້​ມູນ​ກ່ຽວ​ກັບ​ບັນ​ຊີ​ທະ​ນາ​ຄານ​ແມ່ນ​ມີ​ຄວາມ​ສ່ຽງ​ສຳ​ລັບ​ທ່ານ ແລະ ລູກ​ຄ້າ​ຂອງ​ທ່ານ.  ສະ​ນັ້ນ, ທ່ານ​ຕ້ອງ​ຫາ​ທາງ​ເລືອກວິ​ທີ​ກາ​ນ​ຊຳ​ລະ​​ເງິນ​ໃດ​ໜຶ່ງ​ທີ່​ລູກ​ຄ້າ​ຂອງ​ທ່ານ​ໃຊ້​ແລ້ວ​ຮູ້​ສຶກ​ປອດ​ໄພ. ວິ​ທີ​ການ​ຊຳ​ລະ​ເງິນຈຳ​ນວນ​ໜຶ່ງໃນ​​ລາວ​ທີ່​ໃຊ້ຫຼາຍ​ທີ່​ສຸດມີ​ຄື:   * ຮັບ​ເງິນ​ສົດ​ຕອນ​ສົ່ງ​ເຄື່ອງ: ດີ​ສຳ​ລັບ​ລູກ​ຄ້າ ແຕ່​ສ່ຽງ​ສຳ​ລັບ​ທ່ານ​ເມື່ອ​ທ່ານ​ຕ້ອງ​ເອື່ອຍ​ອີງ​ບຸກ​ຄົນ​ທີ​ສາມ​ໃຫ້​ເປັນ​ຜູ້​ນຳ​ສົ່ງ. ມັນ​ມີ​ໂອ​ກາດ​ທີ່​ຈະ​ເສຍ​ເງິນ​ລະ​ຫວ່າງ​ຂັ້ນ​ຕອນ​ການ​ສົ່ງ​ເຄື່ອງ ແລະ ຕົກ​ເປັນ​ຜູ້​ເຄາະ​ຮ້າຍ​ຈາກ​ການ​ຂະ​ໂມຍ. * ທຸ​ລະ​ກຳ​ອອນ​ລາຍ: ປອດ​ໄພ ແລະ ສະ​ດວກ​ສະ​ບາຍ​ສຳ​ລັບ​ທ່ານ ແລະ ລູກ​ຄ້າ, ແຕ່ທ່ານ ແລະ ລູກ​ຄ້າ​ຂອງ​ທ່ານ​ຕ້ອງ​ຮູ້​ວິ​ທີ​ການ​ນຳ​ໃຊ້​ແອັບເຮັດ​ທຸ​ລະ​ກຳ​ທາງ​ອອນ​ລາຍ.   ທ່ານ​ສາ​ມາດ​ເລືອກ​ນຳ​ໃຊ້​​ສ່ວນໃດໜຶ່ງ ຫຼື ການ​ບໍ​ລິ​ການ​ທັງ​ໝົດ​ອີງ​ຕາມ​ຄວາມ​ສະ​ດວກ​ຂອງ​ລູກ​ຄ້າ​ທ່ານ.  ຖ້າ​ທ່ານ​ເລືອກ​ທີ່​ຈະ​ສຶກ​ສາ​ທາງ​ເລືອກ​ໃນ​ການ​ຊຳ​ລະ​ທາງ​ອອນ​ລາຍ​ໃນ​ລາວ, ທ່າ​ນ​ສາ​ມາດ​ຖາມ​ທະ​ນາ​ຄານ​ຕ່າງໆກ່ຽວ​ກັບ​ການ​ສຳ​ລະ​ເງິນ​ດັ່ງ​ກ່າວ. ​ບາງຕົວ​ຢ່າງວິ​ທີ​ການ​ຊຳ​ລະ​ເງິນ​ທາງ​ອອນ​ລາຍ​ທີ່​ມີ​ໃນ​ລາວ​ມີ​ຄື:   * BCEL: ແອັບ​ພີ​ເຄ​ຊັນ BCEL One ຫຼື ການ​ບໍ​ລິ​ການ​ລະ​ຫັດ One Pay. * ທະ​ນາ​ຄານ​ພັ​ດ​ທະ​ນາ​ລາວ: ແອັບ​ພີ​ເຄ​ຊັນ LDB Trust. * ​ທະ​ນາ​ຄານ Maruhan Japan Laos: ແອັບ​ພີ​ເຄ​ຊັນ MJ saduak. * ​ລາວ​ໂທ​ລະ​ຄົມ: M-Money. ສະ​ດວກ​ສຳ​ລັບ​ຜູ້​ທີ່​ບໍ່​ມີ​ບັນ​ຊີ​ທະ​ນາ​ຄານ.   ສຳ​ລັບ​ການ​ຄ້າ​ສາ​ກົນ:   * PayPal (ປັດ​ຈຸ​ບັນ​ບໍ່​ມີ​ໃນ​ລາວ) * MasterCard * VISA   ກະ​ລຸ​ນາ​ຕິດ​ຕໍ່​ທະ​ນາ​ຄານ ແລະ ການ​ບໍ​ລິ​ການ​ເພື່ອ​ຮຽນ​ຮູ້​ລາຍ​ລະ​ອຽດ, ຄ່າ​ທຳ​ນຽມ ແລະ ຄວາມ​ປອດ​ໄພ​ທັງ​ໝົດ ກ່ອນ​ທີ່​ທ່ານ​ຈະເລືອກວິ​ທີ​ການ​ທີ່​ດີ​ທີ່​ສຸດ​ສຳ​ລັບ​ທ່ານ​ ແລະ ລູກ​ຄ້າ.  ຕໍ່​ໄປ, ພວກ​ເຮົາ​ຈະ​ເບິ່ງວິ​ທີ​ການ​ນຳ​ສົ່ງ.  ໝາຍ​ເຫດ: ເພື່ອ​ທວນ​ຄືນ​ເນື້ອ​ໃນ​ກ່ຽວ​ກັບ​ຄວາມ​ສຳ​ຄັນ​ຂອງ​ການ​ຊຳ​ລະ, ກົດ​ລີ້ງ​ເພື່ອ​ເບິ່ງວີ​ດີ​ໂອ >>>: [https://www.youtube.com/watch?v=Bbb2rx5Lpns](https://nam02.safelinks.protection.outlook.com/?url=https%3A%2F%2Fmailtrack.io%2Ftrace%2Flink%2Fb0c6a618836336964d4b84398a7b583fe2823b02%3Furl%3Dhttps%253A%252F%252Fwww.youtube.com%252Fwatch%253Fv%253DBbb2rx5Lpns%26userId%3D4684508%26signature%3Dff432846362e0a92&data=04%7C01%7Cjonika.paulsen%40asiafoundation.org%7C8ca5738bc1da4cd066cf08d8c6873ffd%7Cba45684444ef4bd88efebeca529e0771%7C1%7C0%7C637477631537651404%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C1000&sdata=eGhBLTas7bKfvxE71AmYO7iJsQ0dxcUlXGzONCVjAJY%3D&reserved=0)  **ປຸ່ມ:** ຕໍ່​ໄປ. |

|  |
| --- |
| **4. ຄຳ​ອະ​ທິ​ບາຍເນື້ອ​ໃນ** |
| ​ສົມ​ມຸດ​ວ່າ​ລູກ​ຄ້າ​ໄດ້​ຊຳ​ລະເງິນ​ແລ້ວ; ​ເມື່ອ​ຮອດ​ເວ​ລາ​ຫຸ້ມ​ຫໍ​ເຄື່ອງຢ່າງ​ແໜ້ນ​ໜາ​ສຳ​ລັບ​ນຳ​ສົ່ງ.  ແຕ່​ວ່າ​ເຮົາ​ຈະ​ເຮັດ​ຫຍັງ​ຕໍ່​ຈາກນັ້ນ? ນັ້ນ​ແມ່ນ​ສິ່ງ​ທີ່​ເຮົາ​ຈະ​ມາ​ເບິ່ງນຳ​ກັນ​ຕອນ​ນີ້​ເລີຍ. ໃນ​ການ​ນໍ​າ​ສົ່ງທ່ານ​ຕ້ອງ​ສຶກ​ສາ​ທາງ​ເລືອກ ແລະ ວາງ​ແຜນ​ລາ​ຄາ​ໃຫ້​ດີ​ລ່ວງ​ໜ້າ​ກ່ອນ.  ທ່ານ​ສາ​ມາດ​ວາງ​ແຜນ​ນີ້​ໂດຍ​ການ​ສຶກ​ສາ​ຫົວ​ຂໍ້​ເຫຼົ່າ​ນີ້:   * ວິ​ທີ​ການ​ຫຸ້ມ​ຫໍ່​ສິນ​ຄ້າ​ໃຫ້​ໜາ​ແໜ້ນ​ເພື່ອຫຼີກ​ເວັ້ນ​ຄວາມ​ເສຍ​ຫາຍ​ຕໍ່​ສິນ​ຄ້າ. * ທ່ານ​ຈະ​ເກັບ​ຄ່າ​ສົ່ງ​ເທົ່າ​ໃດ ສຳ​ລັບ​ໄລ​ຍະ​ຫ່າງ​​ໃນ​​ວົງ​ລັດ​ສະ​ໝີ 5 ກມ ໃກ້​ທ່ານ? ຖ້າ​ແມ່ນ​ໄກ 10 ກມ ຫຼື 20 ກມ ຫຼື 50 ກມ ອອກ​ໄປ​ເດ? * ​ທ່ານ​ຈະ​ເກັບ​ຄ່າ​ສົ່ງ​ເທົ່າ​ໃດ​ຖ້າ​ແມ່ນ​ສົ່ງ​ໄປ​ຕ່າງ​ແຂວງ? ທາງ​ເຮືອ, ລົດ​ເມ, ລົດ​ໄຟ ຫຼື ຍົນ? * ມີ​ສິນ​ຄ້າ​ຕ້ອງ​ຫ້າມ​ໃດ ສຳ​ລັບ​ການ​ຂົນ​ສົ່ງ​ທາງ​ເຮືອ, ລົດ​ເມ, ລົດ​ໄຟ​ ແລະ ຍົນ? * ຂອບ​ເຂດ​​ການ​ນຳ​ສົ່ງ​ຂອງ​ທ່ານ​ແມ່ນ​ຫຍັງ​ ສະ​ຖານ​ທີ່​ໃດ​ທີ່​ທ່ານ​ຈະ​ບໍ່​ນຳ​ສົ່ງ? * ວິ​ທີ​ການ​ນຳ​ສົ່ງ​ສິ​ນ​ຄ້າ​ຂອງ​ທ່ານ​ແມ່ນ​ຫຍັງ? ທ່ານ​ຈະ​ນຳ​ສົ່ງ​ເອງ ຫຼື ນຳ​ໃຊ້​ການ​ບໍ​ລິ​ການ​ຂອງ​ບຸກ​ຄົນ​ທີ​ສາມ? * ລູກ​ຄ້າ​ຈະ​ໄດ້​ຮັບ​ສິນ​ຄ້າເມື່ອ​ໃດ?   ​ເຫັນ​ບໍ່​ວ່າ? ທ່ານ​ຕ້ອງ​​ໄດ້ຊອກ​ຮູ້, ວາງ​ແຜນ ແລະ ມີ​ຄຳ​ຕອບ​ຕໍ່​ຄຳ​ຖາມ​ເຫຼົ່າ​ນີ້ ເມື່ອ​ລູກ​ຄ້າ​ຂອງ​ທ່ານ​ຖາມ​ມາ.  ການ​ຕອບວ່າ ‘ພວກ​ເຮົາ​ຈະ​ຊອກ​ຫາ​ວິ​ທີ ແລະ ແຈ້ງ​ໃຫ້​ທ່ານ​ຊາບ​ໃນ​ໄວໆ​ນີ້’ ຈະ​ບໍ່​ສ້າງ​ຄວາມ​ໝັ້ນ​ໃຈ​ໃຫ້​ແກ່​ລູກ​ຄ້າ​ຂອງ​ທ່ານ; ສະ​ນັ້ນ, ການ​ວາງ​ແຜນ​ແມ່ນ​ກະ​ແຈ​ສຳ​ຄັນ.  ເພື່ອ​ຊ່ວຍ​ໃຫ້​ທ່ານງ່າຍ​ຂຶ້ນ, ຕໍ່​ໄປ​ນີ້​ແມ່ນ​ການ​ບໍ​ລິ​ກາ​ນ​ນຳ​ສົ່ງ​ຂອງບຸກ​ຄົນທີ​ສາມ​ໃນ​ລາວທີ່​ທ່ານ​ສາ​ມາດ​ຕິດ​ຕໍ່​ທາງ​ໜ້າ​ເຟ​ສ​ບຸກ ເພື່ອ​ສອບ​ຖາມ​ລາຍ​ລະ​ອຽດ​ການ​ບໍ​ລິ​ການ​ນຳ​ສົ່ງ:   * HAL Logistics * ANS Express * Mixay Express * Go Teddy ຫຼື Food Panda (​ສຳ​ລັບ​ສິນ​ຄ້າ​ປະ​ເພດ​ອາ​ຫານ)   ​ໃຫ້​ທ່ານ​ເຂົ້າ​ໄປ​ເບິ່ງຫຼັງ​ຈາກ​ແລ້ວບົດ​ນີ້.  **ປຸ່ມ:** ຕໍ່​ໄປ. |

|  |
| --- |
| **5. ຄຳ​ອະ​ທິ​ບາຍເນື້ອ​ໃນ** |
| ເອົາ​ລະ! ຖ້າ​ວ່າ​ທ່ານ​ໄດ້​ມີ​ການ​ວາງ​ແຜນ​ແລ້ວ ແລະ ຕອບທຸກໆ​ຄຳ​ຖາມ​ລ່ວງ​ໜ້າ​ໃນ​ບົດ​ທີ 1 – 9, ນີ້​ແມ່ນ​ການ​ກະ​ກຽມ​ສຳ​ລັບ​ທ່ານ​ເພື່ອ​ນຳ​ທຸ​ລະ​ກິດ​ທ່ານ​ສູ່​ຖານ​ອອນ​ລາຍບໍ່​ວ່າ​ທ່ານ​ຄິດ​ຈະ​ນຳ​ໃຊ້ ການ​ຖ່າຍ​ທອດ​ສົດ​ທາງເຟ​ສ​ບຸກ​ ຫຼືບໍ່​ກໍ​ຕາມ. ຖ້າ​ວ່າ​ທ່ານ​ຕ້ອງ​ການ​ປົດ​ລ໋ອກ​ບົດ​ອື່ນໆ​ໃນ​ອະ​ນາ​ຄົດ ແລະ ຮຽນ​ວິ​ທີ​ການ​ນຳ​ໃຊ້ ​ການ​ຖ່າ​ຍຸ​ທອດ​ສົດ​ທາງ​ເຟ​ສ​ບຸກ​, ເຮົາ​ມາ​​ເບິ່ງ​ນຳ​ກັນ​ໃນ​ບົດ​ທີ 10.  ບໍ່​ດັ່ງ​ນັ້ນ, ພວກ​ເຮົາ​​ກໍຂໍ​ອວຍ​ພອນ​ໃຫ້​ທ່ານ​ໂຊກ​ດີ​ໃນ​ຄວາມ​ພະ​ຍາ​ຍາມ​ຂອງ​ທ່ານ ແລະ ຂໍ​ໃຫ້​ທ່ານ​ພົບ​ສິ່ງ​ທີ່​ດີ​ທີ່​ສຸດ​ບົນ​ເສັ້ນ​ທາງ​ການ​ພະ​ຈົນ​ໄພ​ຂອງ​ທ່າ​ນ. ຖ້າ​ທ່ານ​ມັກ​ວີ​ດີ​ໂອ​ທີ່​ສ້າງ​ຂຶ້ນ​ໂດຍ Katalyst Partners, ໃຫ້​ທ່ານ​​ເຂົ້າ​ໄປ​ຫາ Katalyst-Learning ທີ່ <katalyst-learning.com> ເພື່ອ​ເບິ່ງວີ​ດີ​ໂອ​ອື່ນໆ​ເປັນ​ພາ​ສາ​ລາວ​ກ່ຽວ​ກັບການ​ຄ້າ​ທາງ​ເອ​ເລັກ​ໂຕ​ຣ​ນິກ ແລະ ການ​ຕະຫຼາດ.  ຖ້າ​ທ່າ​ນ​ມີ​ຄຳ​ຖາມ, ຕິດ​ຕໍ່​ທີມ​ງານ​ເຮົາ​ທີ່: ToolaKit ທາງ​ໜ້າ​ເຟັ​ສ​ບຸກ. ​ ຈະມີ​ເນື້ອ​ໃນ​ທີ່​ໜ້າ​ສົນ​ໃຈອອກ​ມາ​ໃຫ້​ເບິ່ງ​ໃນ​ໄວໆ​ນີ້!  ເອົາ​ລະ, ຂໍໃຫ້​ທ່ານ​ໂຊກ​ດີ​​ກັບ​ການ​​ຄ້າທາງ​ອອນ​ລາຍ ແລະ ຈົ່ງ​ຕິດ​ຕາມ​ບົດ​ໃໝ່ໃນ​ລະ​ດັບ​ 3!  **ປຸ່ມ:** ຈົບ​ບົດ​ຮຽນ​ນີ້. |